ULD

ULD (Unit load device) ehk laadimisühik on alus või konteiner, mida kasutatakse pagasi, kauba ja kirjade kiireks ja ohutuks transpordiks lennukis. Laadimisühikut kasutatakse selleks, et kaubad oleksid lennukis turvaliselt kinnitatud ning ka selleks, et peale- ja mahalaadimine toimuks kiiresti. Iga ULD jaoks koostatakse dokument, kus on kirjas kõikide konteineris olevate kaupade andmed, et kaupade liikumist saaks hõlpsamini jälgida. ULD võib olla nii konteineri kui ka aluse kujul, mõlemad on standardiseeritud mõõtmetega, et neid saaks laadida nii kitsa- kui ka laiakerelistesse lennukitesse. Igale lennukile sobib teatud arv konteinereid vastavalt kere ehitusele. Konteiner on valmistatud kergest materjalist, näiteks alumiiniumist, plastist, balsapuust ja klaaskiust ning koosneb raamist, paneelidest ja uksest. Konteinereid on mitut tüüpi: kokkupandavad, soojustatud, ventileeritud, külmkehaga jne. Alusena esineval ULD-l on kinnituskohad, kuhu kinnitatakse võrk, et kaubad aluselt ära libiseda ei saaks. Konteineri eelised : konteinerite laadimine lennukile on kiirem kui tükikauba laadimine; kaitse erinevate ilmastikutingimuste eest; kaup on kaitstud löökide ja põrutuste eest; lennuk on kaitstud kahjude eest, kuna konteiner on lennuki põrandale kinnitatud; kaup on kaitstud varguste eest, kuna konteinerid on suletud. Aluse ja võrgu eelised : odavam kui konteiner; mahutab ka suurte ja ebastandardsete mõõtudega kaupa; aluseid saab virnastada ehk kui alused peaksid reisima tühjalt tagasi, siis need võtavad vähem ruumi. ULD-d jaotatakse omakorda ülemise teki ehk peateki ja alumise teki konteineriteks. Peateki konteinerid on suuremad kui alumise teki konteinerid. Erinevus tuleneb lennukikere kujust ja ehitusest. Reisilennukites kasutatakse ainult konteinereid, mis on mõeldud alumise teki jaoks, sest peatekil paikneb reisijate salong. Enamus ULD-sid on sertifitseeritud. Selleks, et aru saada, kas ULD on sertifitseeritud, mis mõõtmetega ja mis kujuga ta on, on igal konteineril või alusel oma kood. Esimesed kolm tähte on IATA (International Air Transport Association) − kood, kus esimene täht näitab laadimisühiku kategooriat, teine täht näitab põhja mõõte ning kolmas täht näitab profiili ja selle mõõte. Kolmekohalisele tähekombinatsioonile järgneb unikaalne seerianumber ning selle järgneb omaniku kood. Igal ULD-l peab olema lisaks spetsiaalsele koodile markeeritud ka maksimaalne brutokaal (MGW – maximum gross weight) ja tühikaal, mõlemad nii kilogrammides kui ka naeltes. Mõned näited kolmekohalise koodi esimesest tähest: A – Sertifitseeritud konteiner, B – Sertifitseeritud alus, G- Mittesertifitseeritud alusevõrk, H – Sertifitseeritud hobuseboks, U – Ebastandardse kujuga konteiner. Mõned näited kolmekohalise koodi teisest tähest: A – 2235 x 3175 mm, B – 2235 x 2743 mm, M – 2438 x 3175 mm, R – 2438 x 4978 mm. Mõned näited kolmekohalise koodi kolmandast tähest: kontuur A – laiusega 2438 mm, kõrgusega 2438 mm ning sobib peatekile; kontuur C – laiusega 2337 mm, kõrgusega 1626 mm ning sobib alumisele tekile; kontuur J – laiusega 2438 mm, kõrgusega 2438 mm ning sobib peatekile; kontuur K – laiusega 3175 mm, kõrgusega 1626 mm ning sobib nii peatekile kui ka alumisele tekile. Näiteks AMJ 0727 DHL näitab, et tegemist on sertifitseeritud konteineriga, mille põhja mõõdud 2438 x 3175 mm ning välismõõtudega 2438 x 2438 mm ning see sobib põhitekile lennukis. Neljakohaline kood on unikaalne kood, et eristada konteinereid, ning DHL lõpus näitab, et konteiner kuulub DHL-ile. "Unit Load Devices" (inglise keeles). SKYbrary. Vaadatud 12.06.2018.{{netiviide}}: CS1 hooldus: tundmatu keel (link) "What's a ULD?" (inglise keeles). VRR-aviation. Vaadatud 12.06.2018.{{netiviide}}: CS1 hooldus: tundmatu keel (link) What's a ULD "Õhutransport" (PDF). Innove. Originaali (PDF) arhiivikoopia seisuga 8.05.2018. Vaadatud 12.06.2018. "Identifying a Unit Load Device" (inglise keeles). VRR-aviation. Vaadatud 12.06.2018.{{netiviide}}: CS1 hooldus: tundmatu keel (link) "Guide to Air Freight Containers" (inglise keeles). Originaali arhiivikoopia seisuga 25. märts 2016. Vaadatud 12.06.2018.{{netiviide}}: CS1 hooldus: tundmatu keel (link) Identifying a Unit Load Device